మొఘల్ సామ్రాజ్యం
మొఘలాయిలు కీ.శ. 1526 నుండి 1707 వరకు భారత ఉపఖండాన్ని (ఆఫ్ఘనిస్తాన్, పాకిస్తాన్, భారత్) పరిపాలించిన రాజవంశీయులు. 1526లో తైమూరు వంశానికి చెందిన బాబరు ఒకటవ పానిపట్టు యుద్ధంలో ఇబ్రాహీమ్ లోడీను ఓడించి మొఘల్ సామ్రాజ్యం స్థాపించాడు. ముఘల్ అంటే "మంగోల్" అనే పదానికి పెర్షియా భాషలో సమానమైన పదం. "మంగోల్" అంటే మధ్య ఆసియాలోని చెంఘీజ్ ఖాన్ వంశీయులైన సంచార యుద్దవీరులు అని అర్థం. మొఘల్ వంశీయులంతా ఇస్లాం మతాన్ని కచ్చితంగా పాటించారు. బాబరు తరువాత పరిపాలనా బాధ్యతల్ని చేపట్టిన హుమాయూన్ను పఠాన్ వీరుడైన షేర్ షా సూరి జయించి సుర్ సామ్రాజ్యం స్థాపించాడు. పదహారేళ్ళ తరువాత పోగట్టుకున్న కోటలన్నింటినీ హుమాయూన్ మళ్ళీ జయించాడు. హుమాయూన్ తరువాత అతని కుమారుడైన అక్బర్ మొఘల్ సామ్రాజ్యాన్ని విస్తరించి 1556 నుండి 1605 వరకు పాలించాడు. అక్బర్ తరువాత విశాలమైన మొఘల్ సామ్రాజ్యం అతని కుమారుడైన జహాంగీర్కు సంక్రమించింది. జహాంగీర్ తర్వాత ఢిల్లీ సింహాసనాన్ని అధిష్టించిన షాజహాన్ కాలంలో మొఘల్ సామ్రాజ్యం ప్రపంచంలోనే అతి గొప్ప రాజ్యంగా కీర్తింపబడింది. ఇతను పరిపాలించిన కాలాన్నే చరిత్రకారులు మొఘల్ సామ్రాజ్య స్వర్ణ యుగంగా వర్ణిస్తారు.
బైరం ఖాన్
16 సంవత్సరాల వయస్సులో బాబర్ సేవలోకి ప్రవేశించి భారతదేశపు మొఘల్ విజయాలలో ముఖ్యపాత్ర పోషించాడు. బైరమ్ ఖాన్ హుమాయూన్ ఆధ్వర్యంలో మొఘల్ సామ్రాజ్యం స్థాపించటానికి గొప్పగా సహకరించాడు. ఆయన ముహార్దారు (ముద్రల నిర్వహణ) స్థానానికి అప్పగించబడ్డాడు. అలాగే బెనారసు, బెంగాలు, గుజరాతులలో సైనిక పోరాటంలో పాల్గొన్నాడు. హుమాయూన్ పర్షియాలో ప్రవాసవాసం చేస్తున్న సమయంలో తొమ్మిది సంవత్సరాలకాలం వెంట ఉన్నాడు. 1556 లో తరువాత హుమాయూన్ కాందహారు జయించడానికి సహాయంగా ఉన్నాడు. తరువాత దానికి గవర్నరుగా పనిచేసాడు. హుమాయున్ హిందూస్థానును తిరిగి స్వాధీనం చేసుకొన్న తరువాత సైన్యాధ్యక్షునిగా ముఖ్య పాత్రను పోషించాడు.1556 లో హుమాయున్ మరణం తరువాత బైరాం ఖాన్ యువ చక్రవర్తి అక్బరు వద్ద ప్రతినిధిగా నియమించబడ్డాడు. ఉత్తర భారతదేశంలో ఆయన మొఘల్ అధికారాన్ని ప్రాతినిధ్యం వహించాడు. ముఖ్యంగా రెండవ పానిపట్టు యుద్ధంలో మొఘలు దళాలను నాయకత్వం వహించాడు. పానిపట్టు యుద్ధంలో 1556 నవంబరులో అక్బర్ హేముల మధ్య జరిగింది.